Document ID: 32007D0244

SKLEP SVETA 2007/244/SZVP
z dne 23. aprila 2007
o izvedbi Skupnega ukrepa 2005/557/SZVP o civilno-vojaškem podpornem ukrepu Evropske unije za misijo Afriške unije v regiji Darfur v Sudanu
SVET EVROPSKE UNIJE JE -
ob upoštevanju Skupnega ukrepa Sveta 2005/557/SZVP z dne 18. julija 2005 o civilno-vojaškem podpornem ukrepu Evropske unije za misijo Afriške unije v regiji Darfur v Sudanu (1) in zlasti drugega pododstavka člena 8(1) Skupnega ukrepa ter v povezavi s členom 23(2) Pogodbe o Evropski uniji,
ob upoštevanju naslednjega:
(1)
Svet je 17. oktobra 2006 sprejel Sklep 2006/725/SZVP o izvedbi Skupnega ukrepa 2005/557/SZVP o civilno-vojaškem podpornem ukrepu Evropske unije za misijo Afriške unije v regiji Darfur v Sudanu (2), s katerim je bilo podaljšano financiranje njegove civilne komponente do 30. aprila 2007.
(2)
Do prehoda z misije Afriške unije (AU) na mešano operacijo ZN/AU je Svet v skladu s členom 2 Sklepa 2006/486/SZVP (3) sklenil, da nadaljuje civilno-vojaški podporni ukrep Evropske unije za misijo Afriške unije v regiji Darfur v Sudanu.
(3)
V zvezi s civilno komponento bi moral Svet tako odločiti o financiranju nadaljevanja tega podpornega ukrepa.
(4)
Podporni ukrep bo potekal v razmerah, ki se lahko poslabšajo in bi lahko škodile ciljem skupne zunanje in varnostne politike iz člena 11 Pogodbe -
SKLENIL:
Člen 1
1. Referenčni finančni znesek za kritje odhodkov, povezanih z izvajanjem Oddelka II Skupnega ukrepa 2005/557/SZVP, od 1. maja 2007 do 31. oktobra 2007 znaša 2 125 000 EUR. Ta znesek je namenjen obdobju sedanjega mandata misije AU v regiji Darfur v Sudanu (AMIS) in naknadnemu prehodnemu obdobju, ki bo morebiti privedlo do prehoda na mešano operacijo ZN/AU.
2. Odhodki, ki se financirajo iz zneska, določenega v odstavku 1, se upravljajo v skladu s postopki in pravili Evropske skupnosti, ki se uporabljajo za proračun Evropske unije, z izjemo, da nikakršno predhodno financiranje ne ostane v lasti Skupnosti.
Državljani tretjih držav lahko sodelujejo na javnih razpisih.
3. Odhodki so upravičeni od 1. maja 2007.
Člen 2
Svet najpozneje 30. junija 2007 oceni, ali naj se podporni ukrep EU nadaljuje.
Člen 3
Ta sklep začne učinkovati na dan sprejetja.
Člen 4
Ta sklep se objavi v Uradnem listu Evropske unije.
V Luxembourgu, 23. aprila 2007

Labels: 18
13
15
5